钦定古今图书集成/明伦汇编/皇极典/第024卷 > 魏四
## 钦定古今图书集成/明伦汇编/皇极典/第024卷 > 魏四

### 高贵乡公本纪

按《魏志高贵乡公本纪》，“高贵乡公，讳髦，字彦士，文帝
孙，东海定王霖子也。正始五年，封郯县高贵乡公。少
好学夙成。齐王废，公卿议迎立公。十月己丑，公至于
元武馆，群臣奏请舍前殿，公以先帝旧处，避止西厢。
群臣又请以法驾迎，公不听。庚寅，公入于洛阳，群臣
迎拜西掖门南，公下舆将答拜，傧者请曰：‘仪不拜’。公”
曰：“吾人臣也。”遂答拜。至止车门下舆。左右曰：“旧乘舆
入。”公曰：“吾被皇太后征，未知所为。”遂步至太极东堂，
见于太后。其日即皇帝位于太极前殿，百僚陪位者
欣欣焉。

〈注〉《魏氏春秋》曰：公神明爽儁，德音宣朗，罢朝，景王私曰：“上何如主也？”锺会对曰：“才同陈思，武类太祖。”景王曰：“若如卿言，社稷之福也。”

诏曰：“昔三祖神武圣德，应天受祚，齐王嗣位，肆行非
度，颠覆厥德。皇太后深惟社稷之重，延纳宰辅之谋，
用替厥位，集大命于余一人，以眇眇之身，托于王公
之上。夙夜祗畏，惧不能嗣守祖宗之大训，恢中兴之
弘业，战战兢兢，如临于谷。今群公卿士，股肱之辅，四
方征镇，宣力之佐，皆积德累功，忠勤帝室，庶凭先祖
先父、有德之臣、左右小子，用保乂皇家，俾朕蒙暗，垂
拱而治。盖闻人君之道，德厚侔天地，润泽施四海，先
之以慈爱，示之以好恶，然后教化行于上，兆民听于
下。朕虽不德，昧于大道，思与宇内共臻兹路。《书》不云
乎：‘安民则惠，黎民怀之’。”大赦，改元。减乘舆服御、后宫
用度，及罢尚方御府百工技巧靡丽无益之物。
正元元年冬十月壬辰，遣侍中持节分适四方，观风
俗，劳士民，察冤枉失职者。癸巳，假大将军、司马景王
黄钺，入朝不趋，奏事不名，剑履上殿。戊戌，黄龙见邺
井中。甲辰，命有司论“废立定策之功，封爵、增邑、进位
班赐各有差。”

二年春正月乙丑，镇东将军毋丘俭、扬州刺史文钦
反。戊戌，大将军、司马景王征之。癸未，车骑将军郭淮
薨。闰月己亥，破钦于乐嘉。钦遁走，遂奔吴。甲辰，安风
淮津都尉斩俭，传首京都。

《世语》曰：“大将军奉天子征俭，至项。俭既破，天子先还。” 臣松之检诸书，都无此事。至诸葛诞反，司马文王始挟太后及帝与俱行，故发诏引明帝亲征以为前比，知明帝已后始有此行也。案张璠、虞溥、郭颁皆晋令史。璠撰《后汉纪》，溥著《江表传》，颁撰《魏晋世语》，干宝、孙盛采为《晋书》，其中虚错者，往往而有。

壬子，复特赦淮南士民诸为俭、钦所诖误者。以镇南
将军诸葛诞为镇东大将军。司马。景王薨于许昌。二
月丁巳，以卫将军司马文王为大将军、录尚书事。甲
子，吴大将孙峻等众号十万，至寿春，诸葛诞拒击，破
之，斩吴左将军留赞，献捷于京都。三月，立皇后卞氏，
大赦。夏四月甲寅，封后父卞隆为列侯。甲戌，以征南
大将军王昶为骠骑将军。秋七月，以征东大将军胡
遵为卫将军，镇东大将军诸葛诞为征东大将军。八
月辛亥，蜀大将军姜维寇狄道，雍州刺史王经与战
洮西，经大败，还保狄道城。辛未，以长水校尉邓艾行
安西将军，与征西将军陈泰并力拒维。戊辰，复遣太
尉司马孚为后继。九月庚子，讲《尚书》，业终，赐执经视
授者司空郑冲、侍中郑小同等各有差。甲辰，姜维退
还。冬十月，诏曰：“朕以寡德，不能式遏寇虐，乃令蜀贼
陆梁边陲，洮西之战，至取负败，将士死亡，计以千数。
或没命战场，冤魂不反；或牵掣敌手，流离异域。吾深
痛愍，为之悼心。其令所在郡典农及安抚夷二护军、
各部大吏慰恤，其门”户无差，赋役一年。其力战死事
者，皆如旧科，勿有所漏。十一月甲午，以陇右四郡及
金城连年受敌，或亡叛投贼，其亲戚留在本土者不
安，皆特赦之。癸丑，诏曰：“往者洮西之战，将士吏民或
临阵战亡，或沈溺洮水，骸骨不收，弃于原野，吾常痛
之。其告征西将军、安西将军，各令部人于战处及水
次钩”求尸丧，收敛藏埋，以慰存亡。

甘露元年春正月辛丑，青龙见轵县井中。乙巳，沛王
林薨。

《魏氏春秋》曰：“二月丙辰，帝宴群臣于太极东堂” ，与侍中荀𫖮、尚书崔赞、袁亮、锺毓，给事中中书令虞。

松等并讲述礼典，遂言帝王优劣之差。帝慕夏少康，因问𫖮等曰：“有夏既衰，后相殆灭。少康收集夏众，复禹之绩。高祖拔起陇亩，驱帅豪儁，芟夷秦、项，包举㝢内。斯二主可谓殊才异略，命世大贤者也。考其功德，谁宜为先？” 𫖮等对曰：“夫天下重器，王者天授，圣德应期，然后能受命创业。至于阶缘前绪，兴复旧绩，造之与因，难易不同。少康功德虽美，犹为中兴之君，与世祖同流可也。至如高祖，臣等以为优。” 帝曰：“自古帝王，功德言行，互有高下，未必创业者皆优，绍继者咸劣也。汤、武、高祖，虽俱受命，贤圣之分，所觉县殊。少康、殷宗，中兴之美；夏启、周成，守文之盛，论德较实，方诸汉祖。吾见其优，未闻其劣。顾所遇之时” 殊，故所名之功异耳。少康生于灭亡之后，降为诸侯之隶，崎岖逃难，仅以身免，能布其德而兆其谋，卒灭过戈，克复禹绩，祀夏配天，不失旧物，非至德弘仁，岂济斯勋？汉祖因土崩之势，仗一时之权，专任智力，以成功业，行事动静，多违圣检。为人子则数危其亲，为人君则囚系贤相，为人父则不能卫“子，身没之后，社稷几倾。若与少康易时而处，或未能复大禹之绩也。推此言之，宜高夏康而下汉祖矣。诸卿具论详之。” 翌日丁巳，讲业既毕，𫖮亮等议曰：“三代建国，列土而治，当其衰弊，无土崩之势，可怀以德，难屈以力。逮至战国，强弱相兼，去道德而任智力，故秦之弊，可以力争。少康布德，仁者之英也；高祖任力，智者之㒞也。仁智不同，二帝殊矣。《诗》《书》述殷，中宗、高宗皆列《大雅》，少康功美过于二宗，其为《大雅》明矣。少康为优，宜如诏旨赞毓。” 松等议曰：“少康虽积德累仁，然上承大禹遗泽馀庆，内有虞仍之援，外有靡艾之助，寒浞谗慝，不德于民，浇豷无亲，外内弃之，以此有国，盖有所因。至于汉祖，起自布衣，率乌合之士以成帝者之业。论德则少康优，课功则高祖多，语资则少康易，校时则高祖难。” 帝曰：“诸卿论少康因资，高祖创造，诚有之矣。然未知三代之世，任德济勋，如彼之难；秦项之际，任力成功，如此之易。且太上立德，其次立功。汉祖功高，未若少康盛德之茂也。且夫仁者必有勇，诛暴必用武。少康武烈之威，岂必降于高祖哉！但《夏书》沦亡，旧文残缺，故勋美阙而罔载。唯有伍员，粗述大略，其言复禹之绩，不失旧物。祖述圣业，旧章不行。自非大雅兼才，孰能与于此！向令坟典俱存，行事详备，亦岂有异同之论哉！” 于是群臣咸悦服。中书令松进曰：“少康之事，去世久远，其文昧如，是以自古及今，议论之士莫有言者，德美隐而不宣。陛下既垂心远鉴，考详古昔，又发德音，赞明少康之美，使显于千载之上，宜录以成篇，永垂于后。” 帝曰：“吾学不博，所闻浅狭，惧于所论，未获其宜。纵有可采，亿则屡中，又不足贵。无乃致笑后贤，彰吾暗昧乎？” 于是侍郎锺会退论次焉。

夏四月庚戌，赐大将军司马文王衮冕之服，赤舄副
焉。丙辰，帝幸太学，问诸儒曰：“圣人幽赞神明，仰观俯
察，始作八卦，后圣重之为六十四，立爻以极数。凡斯
大义，罔有不备。而夏有《连山》，殷有《归藏》，周曰《周易》《易》
之书，其故何也？”易博士淳于俊对曰：“包羲因燧皇之
图而制八卦，神农演之为六十四，黄帝、尧、舜通其变，
三代随时，质文各繇其事。故《易》者，变易也。名曰‘连山’，
似山出内气，连天地也。《归藏》者，万事莫不归藏于其
中也。”帝又曰：“若使包羲因燧皇而作《易》，孔子何以不
云‘燧人氏没，包羲氏作乎’？”俊不能答。帝又问曰：“孔子
作《彖、象》，郑元作注，虽圣贤不同，其所释《经》义一也。今
《彖》《象》不与经文连而注连之，何也？”俊对曰：“郑元合彖
象于经者欲使学者寻省易了也。”帝曰：“若郑元合之
于学诚便则孔子曷为不合以了学者乎？”俊对曰：“孔
子恐其与文王相乱是以不合此圣人以不合为谦。”
帝曰：“若圣人以不合为谦则郑元何独不谦邪”俊对
曰：“古义弘深圣问奥远非臣所能详尽”帝。又问曰：“《系
辞》云：‘黄帝尧舜垂衣裳而天下治此包羲神农之世
为无衣裳但圣人化天下何殊异尔邪’”俊对曰：“三皇
之时人寡而禽兽众故取其羽皮而天下用足。及至
黄帝人众而禽兽寡是以作为衣裳，以济时变也。”帝。
又问：“乾为天而复为金为玉为老马与细物并邪”俊
对曰：“圣人取象，或远或近近取诸物远则天地”讲《易》
毕复命讲《尚书》。帝问曰：“郑元云‘稽古同天’，言尧同于
天也。王肃云‘尧顺考古道而行之’。二义不同，何者为
是？”博士庾峻对曰：“先儒所执，各有乖异，臣不足以定
之。然《洪范》称‘三人占，从二人之言’。”贾、马及肃皆以为
“‘顺考古道’。以《洪范》言之，肃义为长。”帝曰：“仲尼言：‘唯天
为大，唯尧则之。尧之大美在乎则天，顺考古道，非其
至也。今发篇开义，以明圣德，而舍其大，更称其细，岂
作者之意邪’？”峻对曰：“臣奉遵师说，未喻大义，至于折
中裁之，圣思次及。”四岳举鲧，帝又问曰：“夫大人者，与
天地合其德，与日月合其明，思无不周，明无不照。今王肃云‘尧意不能明鲧，是以试用如此。圣人之明有
所未尽耶’？”峻对曰：“虽圣人之弘，犹有所未尽，故禹曰
‘知人则哲，惟帝难之’。然卒能改授圣贤，缉熙庶绩，亦
所以成圣也。”帝曰：“夫有始有卒，其唯圣人。若不能始，
何以为圣？其言惟帝难之，然卒能改授，盖谓知人圣
人所难，非不尽之言也。《经》云：‘知人则哲，能官人’。若尧
疑鲧，试之九年，官人失叙，何得谓之圣哲？”峻对曰：“臣
窃观《经》传，圣人行事，不能无失，是以尧失之四凶，周
公失之二叔，仲尼失之宰予。”帝曰：“尧之任鲧，九载无
成，汨陈五行，民用昏垫。至于仲尼，失之宰予，言行之
间，轻重不同也。至于周公管蔡之事，亦《尚书》所载，皆
博士所当通也。”峻对曰：“此皆先贤所疑，非臣寡见所
能究论。”次及有鳏在下，曰：虞舜。帝问曰：“当尧之时，洪
水为害，四凶在朝，宜速登贤圣，济斯民之时也。舜年
在既立，圣德光明，而久不进用，何也？”峻对曰：“尧咨嗟
求贤，欲逊己位。岳曰：‘否，德沗帝位。尧复使岳扬举仄
陋，然后荐舜，荐舜之本，实由于尧，此盖圣人欲尽众
心也’。”帝曰：“尧既闻舜而不登用，又时忠臣亦不进达，
乃使岳扬仄陋而后荐举，非急于用圣恤民之谓也。”
峻对曰：“非臣愚见所能逮及。”于是复命讲《礼记》。帝问
曰：“太上立德，其次务施报。为治何由，而教化各异？皆
修何政，而能致于立德施而不报乎？”博士马照对曰：
“太上立德，谓三皇五帝之世以德化民；其次报施，谓
三王之世以礼为治也。”帝曰：“二者致化，薄厚不同，将
主有优劣耶？时使之然乎？”照对曰：“诚由时有朴文，故
化有薄厚也。”

《帝集》载帝自叙始生祯祥曰：“昔帝王之生，或有祯祥，盖所以彰显神异也。惟予小子，支嗣末流，谬为灵祇之所相祐也。岂敢自比于前哲，聊记录以示后世焉。” 其辞曰：“惟正始三年九月辛未朔二十五日乙未直成。予生于时也，天气清明，日月晖光，爰有黄气，烟煴于堂，照曜室宅，其色煌煌。相而论之曰：未者为土，魏之行也。厥日直成，应嘉名也。烟煴之气，神之精也。无灾无害，蒙神灵也。齐王不吊，颠覆厥度。群公受予，绍继皇祚。以眇眇之身，质性顽固，未能涉道而遵大路。临深履冰，涕泗忧惧。古人有云：‘惧则不亡。伊予小子，曷敢怠荒？庶不沗辱，永奉烝尝’。” 傅畅《晋诸公赞》曰：“帝常与中护军司马望、侍中王沈、散骑” 常侍裴秀、黄门侍郎锺会等讲宴于东堂，并属文论名。秀为儒林丈人，沈为“文籍先生” ，望、会亦各有名号。帝性急，请召欲速。“秀等在内职到得及时，以望在外，特给追锋车，虎贲卒五人，每有集会，望辄奔驰而至。”

五月，邺及上谷并言甘露降。夏六月丙午，改元为甘
露。乙丑，青龙见元城县界井中。秋七月己卯，卫将军
胡遵薨。癸未，安西将军邓艾大破蜀大将姜维于上
邽。诏曰：“兵未极武，丑类摧破，斩首获生，动以万计。自
顷战克，无如此者。今遣使者犒赐将士，大会临飨，饮
宴终日，称朕意焉。”八月庚午，命大将军司马文王加
号“大都督”，奏事不名，假黄钺。癸酉，以太尉司马孚为
太傅。九月，以司徒高柔为太尉。冬十月，以司空郑冲
为司徒，尚书左仆射卢毓为司空。

二年春二月，青龙见温县井中。三月，司空卢毓薨。夏
四月癸卯，诏曰：“元菟郡高显县吏民反叛长郑熙为
贼所杀。民王简负担熙丧，晨夜星行，远致本州，忠节
可嘉。其特拜简为忠义都尉，以旌殊行。”甲子，以征东
大将军诸葛诞为司空。五月辛未，幸辟雍，会命群臣
赋诗，侍中和逌、尚书陈骞等作诗稽留。有司奏免官。
诏曰：“吾以暗昧，爱好文雅，广延诗赋，以知得失，而乃
尔纷纭，良用反仄。其原逌等，主者宜敕。自今以后，群
臣皆当玩习古义，修明经典，称朕意焉。”乙亥，诸葛诞
不就征，发兵反，杀扬州刺史乐𬘭。丙子，赦淮南将吏
士民为诞所诖误者。丁丑，诏曰：“诸葛诞造为凶乱，荡
覆扬州。昔黥布逆叛，汉祖亲戎，隗嚣违戾，光武西伐，
及烈祖明皇帝躬征吴、蜀，皆所以奋扬赫斯，震耀威
武也。今宜皇太后与朕暂共临戎，速定丑类，时宁东
夏。”己卯，诏曰：“诸葛诞造构逆乱，迫胁忠义，平寇将军、
临渭亭侯庞会，骑督偏将军路蕃，各将左右，斩门突
出，忠壮勇烈，所宜加异。其进会爵乡侯，蕃封亭侯。”六
月乙巳，诏吴使持节“都督夏口诸军事、镇军将军沙
羡侯孙壹，贼之枝属，位为上将，畏天知命，深鉴祸福，
翻然举众，远归大国，虽微子去殷，乐毅遁燕，无以加
之。其以壹为侍中、车骑将军、假节、交州牧、吴侯，开府
辟召仪同三司，依古侯伯八命之礼，衮冕赤舄，事从
丰厚。”

臣松之以为“壹畏逼归命，事无可嘉，格以古义，欲盖而弥彰者也。” 当时之宜，未得远遵式典，固应量才受赏，足以酬其来情而已。至乃光锡八命，礼同台鼎，不亦过乎！于招携致远，又无取焉。何者？若使彼之将守，与时无嫌，终不悦于殊宠，坐生叛心，以叛而愧，辱孰甚焉！如其忧危将及，非奔不免，则必

逃死苟存，无希荣利矣。然则高位厚禄，何为者哉？魏初有孟达、黄权，在晋有孙秀、孙楷。达、权爵赏，比壹为轻，秀、楷礼秩优异尤甚。及至吴平，而降黜数等，不承权舆，岂不缘在《始失》中乎？

甲子，诏曰：“今车驾驻项，大将军恭行天罚，前临淮浦。
昔相国、大司马征讨，皆与《尚书》俱行，今宜如旧。”乃令
散骑常侍裴秀、给事黄门侍郎锺会咸与大将军俱
行。秋，八月，诏曰：“昔燕刺王谋反，韩谊等谏而死，汉朝
显登。其子诸葛诞创造凶乱，主簿宣隆、部曲督秦絜，
秉节守义，临事固争，为诞所杀。所谓无比干之亲而
受其戮者。其以隆絜子为骑都尉，加以赠赐，光示远
近，以殊忠义。”九月，大赦。冬，十二月，吴大将全端、全怿
等率众降。

三年春二月，大将军司马文王陷寿春城，斩诸葛诞。
三月，诏曰：“古者克敌，收其尸以为京观，所以惩昏逆
而章武功也。汉孝武元鼎中，改桐乡为闻喜，新乡为
获嘉，以著南越之亡。大将军亲总六戎，营据丘头，内
夷群凶，外殄寇盗，功济兆民，声振四海。克敌之地，宜
有令名。其改丘头为武丘，明以武平乱，后世不忘，亦”
京观二邑之义也。夏五月，命大将军司马文王为相
国，封晋公，食邑八郡，加之九锡。文王前后九让，乃止。
六月丙子，诏曰：“昔南阳郡山贼扰攘，欲劫质故太守
东里衮、功曹应余，独身捍衮，遂免于难。余颠沛殒毙，
杀身济君。其下司徒署余孙伦吏，使蒙仗节之报。”

《楚国先贤传》曰：余字子正。天姿方毅，志尚仁义。建安二十三年，为郡功曹。是时，吴、蜀不宾，疆场多虞，宛将侯音扇动山民，保城以叛。余与太守东里衮当扰攘之际，迸窜得出。音即遣骑追逐，去城十里相及。贼便射衮，飞矢交流，余前以身当箭，被七创。因谓追贼曰：“侯音狂佞，造为凶逆，大军寻至，诛夷在近。谓卿曹本是善人，素无恶心，当思反善，何为受其指挥，我以身代君，以被重创，若身死君全，陨没无恨。” 因仰天号哭泣涕，血泪俱下。贼见其义烈，释衮不害。贼去之后，余亦命绝。征南将军曹仁讨平音，表余行状，并修祭醊。太祖闻之，嗟叹良久。下荆州，复表门闾，赐谷千斛。衮后为于禁司马，见《魏略·游说传》。

辛卯，大论《淮南之功》，封爵行赏各有差。秋八月甲戌，
以骠骑将军王昶为司空。丙寅，诏曰：“夫养老兴教，三
代所以树风化、垂不朽也。必有三老、五更，以崇至敬。
乞言纳诲，著在惇史。然后六合承流，下观而化。宜妙
简德行，以充其选。关内侯王祥，履仁秉义，雅志淳固。
关内侯郑小同温恭孝友，帅礼不忒。其以祥为三老”，
小同为“五更”，车驾亲率群司，躬行古礼焉。

《汉晋春秋》曰：帝乞言于祥，祥对曰：“昔者明王礼乐既备，加之以忠诚，忠诚之发，形于言行。夫大人者，行动乎天地，天且弗违，况于人乎？” 祥事别见《吕虔传》。小同，郑元孙也。《元别传》曰：“元有子为孔融吏，举孝廉。融之被围，往赴，为贼所害。有遗腹子，以丁卯日生，而元以丁卯岁生，故名小同。” 《魏名臣奏》载太尉华歆表曰：“臣闻励俗宣化，莫先于表善；班禄叙爵，莫美于显能，是以楚人思子文之治，复命其嗣；汉室嘉江公之德，用显其世。伏见故汉大司农北海郑元，当时之学，名冠华夏，为世儒宗，文皇帝旌录先贤，拜元适孙小同以为郎中，长假在家。小同年逾三十，少有令质，学综《六经》，行著乡邑，海岱之人，莫不嘉其自” 然，美其气量，迹其所履，有质直不渝之性，然恪恭静默，色养其亲，不治可见之美，不竞人间之名。斯诚清时所宜式叙，前后明诏所斟酌而求也。臣老病委顿，无益视听，谨具以闻。《魏氏春秋》曰：小同诣司马文王，文王有密疏，未之屏也。如厕，还，谓之曰：“‘卿见吾疏乎’？对曰：‘否’。文王犹疑而鸩之，卒。” 郑元注《文王世子》曰：“三老、五更各一人，皆年老更事致仕者。” 注《乐记》曰：“皆老人，更知三德五事者也。” 蔡邕《明堂论》曰：“更应作叟。叟，长老之称，字与更相似，书者遂误以为更。嫂字女傍叟，今亦以为更，以此验知应为叟也。” 臣松之以为邕谓更为叟，诚为有似，而诸儒莫之从，未知孰是。

是岁，青龙、黄龙仍见顿丘冠军阳夏县界井中。
四年春正月，黄龙二见宁陵县界井中。

《汉晋春秋》曰：是时龙仍见，咸以为吉祥，帝曰：“龙者，君德也。上不在天，下不在田，而数屈于井，非嘉兆也。” 仍作《潜龙》之诗以自讽。司马文王见而恶之。

夏六月，司空王昶薨。秋七月，陈留王峻薨。冬十月丙
寅，分《新城郡》复置上庸郡。十一月癸卯，车骑将军孙
《壹》为婢所杀。

五年春正月朔，日有蚀之。夏四月，诏有司率遵前命。
复进大将军司马《文王》位为相国，封晋公，加九锡。五
月己丑，《高贵乡公卒》，年二十。

《汉晋春秋》曰：帝见威权日去，不胜其忿，乃召侍中王沈、尚书王经、散骑常侍王业谓曰：“司马昭之心。”

“路，人所知也。吾不能坐受废辱，今日当与卿自出讨之。” 《王经》曰：“昔鲁昭公不忍季氏败走失国，为天下笑。今权在其门，为日久矣。朝廷四方皆为致死，不顾逆顺之理，非一日也。且宿卫空阙，兵甲寡弱，陛下何所资用，而一旦如此，无乃欲除疾而更深之耶！祸殆不测，宜见重详。” 帝乃出怀中版令投地，曰：“行之决矣。正使死，何所惧，况不必死邪！” 于是入白太后。沈业奔走告文王，文王为之备。帝遂帅僮仆数百，鼓噪而出。文王弟屯骑校尉伷入，遇帝于东止车门，左右呵之，伷众奔走。中护军贾充又逆帝战于南阙下，帝自用剑，众欲退。太子舍人成济问充曰：“事急矣，当云何？” 充曰：“畜养汝等，正为今日；今日之事，无所问也。” 济即前刺帝，刃出于背，文王闻，大惊，自投于地曰：“天下其谓我何？” 太傅孚奔往，枕帝股而哭，哀甚，曰：“杀陛下者，臣之罪也。” 臣松之以为习凿齿书虽最后出，然述此事，差有次第，故先载习语，以其馀所言微异者次后。《世语》曰：王沈、王业驰告文王。尚书王经以正直不出，因沈业申意，《晋诸公赞》曰：沈业将出，呼王经。经不从，曰：“吾子行矣。” 干宝《晋纪》曰：“成济问贾充曰：‘事急矣，若之何’？充曰：‘公畜养汝等，为今日事也，夫何疑’？济曰：‘然’！” 乃抽戈犯跸。《魏氏春秋》曰：戊子夜，帝自将冗从仆射李昭、黄门从官焦伯等下陵云台，铠仗授兵，欲因际会，自出讨文王。会雨，有司奏：却日遂见王经等出黄素诏于怀曰：“是可忍也，孰不可忍也！今日便当决行此事。” 入白太后，遂拔剑升辇，帅殿中宿卫苍头官僮，击战鼓，出云龙门。贾充自外而入，帝师溃散，犹称天子，手剑奋击，众莫敢逼。充帅厉将士，骑督成倅弟成济以矛进。帝崩于师。时暴雨，雷霆晦冥。《魏末传》曰：“贾充呼帐下督成济谓曰：‘司马家事若败，汝等岂复有种乎？何不出击’！” 倅兄弟二人乃帅帐下人出，顾曰：“当杀耶？执耶？” 充曰：“杀之。” 兵交，帝曰：“放仗。” 大将军士皆放仗。济兄弟因前刺帝，帝倒车下。

皇太后令曰：“‘吾以不德，遭家不造。昔援立东海王子
髦以为明帝嗣，见其好书疏文章，冀可成济，而性情
暴戾，日月滋甚。吾数呵责，遂更忿恚，造作丑逆不道
之言以诬谤吾，遂隔绝两宫。其所言道，不可忍听，非
天地所覆载。吾即密有令，语大将军不可以奉宗庙，
恐颠覆社稷，死无面目以见先帝’。大将军以其尚幼”，
谓当改心为善，殷勤执据。而此儿忿戾，所行益甚，举
弩遥射吾宫，祝当令中吾项，箭亲堕吾前。吾语大将
军，“不可不废之。”前后数次，此儿具闻，自知罪重，便图
为弑逆，赂遗吾左右人，令因吾服药，密行鸩毒，重相
设计。事已觉露，直欲因际会，举兵入西宫，杀吾，出取
大将军。呼侍中王沈、散骑常侍王业。

《国语》曰：“业，武陵人，后为晋中护军。”

尚书王经，出怀中黄素诏示之，言“今日便当施行。吾
之危殆，过于累卵。吾老寡，岂复多惜馀命耶！但伤先
帝遗意不遂，社稷颠覆为痛耳。赖宗庙之灵，沈业即
驰语大将军，得先严警。而此儿便将左右出云龙门
雷战鼓，躬自拔刃，与左右杂卫共入兵阵间，为前锋
所害。此儿既行悖逆不道，而又自陷大祸，重令吾悼，
心不可言。昔汉昌邑王以罪废为庶人，此儿亦宜以
民礼葬之，当令内外咸知此儿所行。又尚书王经凶
逆无状，其收经及家属，皆诣廷尉。”庚寅，太傅孚、大将
军文王、太尉柔、司徒冲稽首言：“伏见中令故高贵乡
公悖逆不道，自陷大祸，依汉昌邑王罪废故事，以民
礼葬。臣等备位，不能匡救祸乱，式遏”奸逆，奉令震悚，
肝心悼栗。《春秋》之义，“王者无外，而书襄王出居于郑，
不能事母，故绝之于位也。今高贵乡公肆行不轨，几
危社稷，自取倾覆，人神所绝，葬以民礼，诚当旧典。然
臣等伏惟殿下仁慈过隆，虽存大义，犹垂哀矜，臣等
之心，实有不忍。以为可加恩，以王礼葬之。”太后从之。

《汉晋春秋》曰：丁卯，葬高贵乡公于洛阳西北三十里瀍涧之滨，下车数乘，不设旌旐，百姓相聚而观曰：“是前日所杀天子也。” 或掩面而泣，悲不自胜。臣松之以为若但下车数乘，不设旌旐，何以为王礼葬乎？斯盖恶之过言，所谓不如是之甚者。

使使持节、行中护军、中垒将军司马炎北迎常道乡
公璜嗣明帝后。辛卯，群公奏太后曰：“殿下圣德光隆，
宁济六合，而犹称令，与藩国同。请自今殿下令书皆
称诏制，如先代故事。”癸卯，大将军固让相国晋公九
锡之宠。太后诏曰：“夫有功不隐《周易》大义。成人之美，
古贤所尚。今听所执，出表示外，以章公之谦光焉。”戊
申，大将军文王上言：“高贵乡公率将从驾，人兵拔刃，
鸣金鼓，向臣所止。惧兵刃相接，即敕将士不得有所
伤害。违令，以军法从事。骑督成倅弟太子舍人济横
入兵阵伤公，遂至陨命，辄收济，行军法。臣闻人臣之
节，有死无二；事上之义，不敢逃难。前者变故卒至，祸
同发机，诚欲委身守死，唯命所裁。然惟本谋，乃欲上危皇太后，倾覆宗庙。臣忝当大任，义在安国，惧虽身
死，罪责弥重，欲遵伊周之权，以安社稷之难。即骆驿
申敕，不得迫近辇舆。而济遽入阵间，以致大变，哀怛
痛恨，五内摧裂，不知何地可以陨坠。科律，大逆无道，
父母妻子同产皆斩。济凶戾悖逆，干国乱纪，罪不容
诛。”辄敕侍御史收济“家属，付廷尉结正其家。”

《魏氏春秋》曰：“成济兄弟不即伏罪，袒而升屋，丑言悖慢，自下射之方殪。”

太后诏曰：“夫五刑之罪，莫大于不孝。夫人有子不孝，
尚告治之，此儿岂复成人主邪！吾妇人不达大义，以
谓济不得便为大逆也。然大将军志意恳切，发言恻
怆，故听如所奏。当班下远近，使知本末也。”

《世语》曰：初，青龙中，石苞鬻铁于长安，得见司马宣王，宣王知焉，后擢为尚书郎，历青州刺史，镇东将军。甘露中入朝当还，辞高贵乡公，留中尽日，文王遣人要令过，文王问苞：“何淹留也” ，苞曰：“非常人也。” 明日发，至荥阳，数日而难作。

六月癸丑，诏曰：“古者人君之为名字，难犯而易讳。今
常道乡公讳字甚难避，其朝臣博议，改易列奏。”

### 陈留王本纪

按《魏志陈留土本纪》，“陈留王讳奂，字景明，武帝孙，燕
王宇子也。甘露二年，封安次县常道乡公。高贵乡公
卒，公卿议迎立公。六月甲寅，入于洛阳，见皇太后，是
日即皇帝位于太极前殿，大赦改年，赐民爵及谷帛
各有差。景元元年夏六月丙辰，进大将军司马文王
位为相国，封晋公，增封二郡，并前满十加九锡之礼”，
一如前奏。诸群从子弟，其未有侯者皆封亭侯，赐钱
千万，帛万疋。文王固让乃止。己未，故汉献帝夫人节
薨，帝临于华林园，使使持节追谥夫人为献穆皇后。
及葬，车服制度皆如汉氏故事。癸亥，以尚书右仆射
王观为司空。冬十月，观薨。十一月，燕王上表贺冬至
称臣。诏曰：“古之王者，或有所不臣，王将宣依此义，表
不称臣乎？又当为报。夫后大宗者，降其私亲，况所继
者重邪！若便同之臣妾，亦情所未安。其皆依礼典处，
当务尽其宜。”有司奏，以为“礼莫崇于尊祖，制莫大于
正典。陛下稽德期运，抚临万国，绍太宗之重，隆三祖
之基。伏惟燕王体尊戚属，正位藩服，躬秉虔肃，率蹈
恭德，以先万国。其于”正典，阐济大顺，所不得制。圣朝
诚宜崇以非常之制，奉以不臣之礼。臣等平议，以为
燕王章表，可听如旧式。中诏所施，或存好问准之义
类，则宴觌之族也。可少顺圣敬，加崇仪称，示不敢斥，
宜曰“皇帝敬问大王侍御。”至于《制书》，国之正典，朝廷
所以辨章公制，宣昭轨仪于天下者也，宜循法，故曰
“‘制诏’。燕王。凡诏命、制书、奏事、上书，诸称燕王者，可皆
上平。其非宗庙助祭之事，皆不得称王名。奏事、上书
文书及吏民，皆不得触王讳，以彰殊礼。加于群后。上
遵正典尊祖之制，俯顺圣敬烝烝之心。二者不愆，礼
实宜之。可普告施行。”十二月甲申，黄龙见华阴县井
中。甲午，以司隶校尉王祥为司空。

二年夏五月朔，日有食之。秋七月，乐浪外裔《韩濊貊》
各率其属来朝贡。八月戊寅，赵王干薨。甲寅，复命大
将军，进爵晋公，加位相国，备礼崇锡，一如前诏，又固
辞，乃止。

三年春二月，青龙见于轵县井中。夏四月，辽东郡言
“肃慎国遣使重译入贡，献其国弓三十张，长三尺五
寸，楛矢长一尺八寸，石砮三百枚，皮骨铁杂铠二十
领，貂皮四百枚。”冬十月，蜀大将姜维寇洮阳，镇西将
军邓艾拒之，破维于侯和，维遁走。是岁，诏祀故军祭
酒郭嘉于太祖庙庭。

四年春二月，复命大将军，进位爵赐一如前诏，又固
辞，乃止。夏五月，诏曰：“蜀蕞尔小国，土狭民寡，而姜维
虐用其众，曾无废志。往岁破败之后，犹复耕种㳫中，
刻剥众羌，劳役无已，民不堪命。夫兼弱攻昧，武之善
经；致人而不致于人，兵家之上略。蜀所恃赖，唯维而
已。因其远离巢窟，用力为易。今使征西将军邓艾督
帅诸军趋甘松㳫中，以罗取维；雍州刺史诸葛绪督
诸军趋武都高楼，首尾踧讨。若擒维，便当东西并进，
扫灭巴蜀也。”又命镇西将军锺会由骆谷伐蜀。秋九
月，太尉高柔薨。冬十月甲寅，复命大将军，进位爵赐
一如前诏。癸卯，立皇后卞氏。十一月，大赦。自邓艾、锺
会率众伐蜀，所至辄克。是月，蜀主刘禅诣艾降，巴蜀
皆平。十二月庚戌，以司徒郑冲为太保。壬子，分益州
为梁州。癸丑，特赦益州士民，复除租赋之半五年。乙卯，以征西将军邓艾为太尉，镇西将军锺会
为司徒。皇太后崩。

咸熙元年春正月壬辰，槛车征邓艾。甲子，行幸长安。
壬申，使使者以璧币祀华山。是月，锺会反于蜀，为众
所讨，邓艾亦见杀。二月辛卯，特赦诸在益土者。庚申，
葬“明元郭后。”三月丁丑，以司空王祥为太尉，征北将
军何曾为司徒，尚书左仆射荀𫖮为司空。己卯，进晋
公爵为王，封十郡，并前二十。

〈注〉《汉晋春秋》曰：晋公既进爵为王，太尉王祥、司徒何曾、司空荀𫖮并诣王，顾曰：“相王尊重何侯与一朝之臣皆已尽敬，今日便当相率而拜，无所疑也。”祥曰：“相国位势，诚为尊贵，然要是魏之宰相，吾等魏之三公，王公相去，一阶而已，班列大同，安有天子三公可辄拜人者？损魏朝之望，亏晋王之德。君子爱人以礼，吾不为也。”及入𫖮遂拜，而祥独长揖。王谓祥曰：“今日然后知君见顾之重。”

丁亥，封刘禅为安乐公。夏五月庚申，相国、晋王奏复
五等爵。甲戌，改年。癸未，追命舞阳宣文侯为晋宣王，
舞阳忠武侯为晋景王。六月，镇西将军卫瓘上雍州
兵，于成都县获璧、玉印各一，印文似“成信”字，依周成
王“归禾”之义，宣示百官，藏于相国府。

孙盛曰：昔公孙述自以起成都，号曰“成。” 《二玉之文》，殆述所作也。

初，自平蜀之后，吴寇屯逼永安，遣荆、豫诸军掎角赴
救。七月，贼皆遁退。八月庚寅，命中抚军司马炎副贰
相国事，以同鲁公拜后之义。癸巳，诏曰：“前逆臣锺会，
构造反乱，聚集征行将士，劫以兵威，始吐奸谋，发言
桀逆，逼胁众人，皆使下议，仓卒之际，莫不惊慑。相国
左司马夏侯和、骑士曹属朱抚，时使在成都。中领军”
司马贾辅、郎中羊琇各参会军事，和、琇、抚皆抗节不
挠，拒会凶言，临危不顾，词指正烈。辅语散将王起说
会奸逆凶暴，欲尽杀将士。又云：“相国已率三十万众
西行讨会，欲以称张形势，感激众心。起出以辅言宣
语诸军，遂使将士，益怀奋励，宜加显宠，以彰忠义。其
进和、辅爵为乡侯，琇、抚爵关内侯。”起、“宣传辅言，告令
将士，所宜赏异，其以起为部曲将。”癸卯，以卫将军司
马望为骠骑将军。九月，戊午，以中抚军司马炎为抚
军大将军。辛未，诏曰：“吴贼政刑暴虐，赋敛无极。孙休
遣使邓句敕交阯太守，锁送其民，发以为兵。吴将吕
兴因民心愤怒，又承王师平定巴蜀，即纠合豪杰，诛
除句等，驱逐太守长”吏，抚和吏民，以待国命。九真、日
南郡闻兴去逆即顺，亦齐心响应，与兴协同。兴移书
日南州郡，开示大计，兵临合浦，告以祸福。遣都尉唐
谱等诣进乘县，因南中都督护军霍弋上表自陈。又
交阯将吏各上表，言“兴创造事业，大小承命。郡有山
寇，入连诸郡，惧其计异，各有携贰。权时之宜，以兴为
督交阯诸军事、上大将军、定安县侯，乞赐褒奖，以慰
边荒，乃心款诚，形于辞旨。昔仪父朝鲁，《春秋》所美，窦
融归汉，待以殊礼。今国威远震，抚怀六合，方包举殊
裔，混一四表。兴首向王化，举众稽服，万里驰义，请吏
帅职，宜加宠遇，崇其爵位。既使兴等怀忠感悦，远人
闻之，必皆竞劝。其以兴为使持节都督交”州诸军事、
南中大将军，封定安县侯，得以便宜从事，先行后上。
策命未至，兴为下人所杀。冬，十月，丁亥，诏曰：“昔圣帝
明王，静乱济世，保大定功，文武殊涂，勋烈同归。是故
或舞干戚以训不庭，或陈师旅以威暴慢。至于爱民
全国，康惠庶类，必先修文教，示之轨仪，不得已然后
用兵，此盛德之所同也。往”者季汉分崩，九土颠覆，刘
备、孙权乘间作祸；三祖绥宁中夏，日不暇给，遂使遗
寇僭逆历世。幸赖宗庙威灵，宰辅忠武，爰发四方，拓
定庸、蜀，役不浃时，一征而克。自顷江表衰弊，政刑荒
暗，巴、汉平定，孤危无援，交、荆、扬、越，靡然向风。“今交阯
伪将吕兴已帅三郡，万里归命，武陵邑侯相严等纠
合五县，请”为臣妾；豫章、庐陵山民举众叛吴，以“‘助北
将军’为号。又孙休病死，主帅改易，国内乖违，人各有
心。伪将施绩，贼之名臣，怀疑自猜，深见忌恶，众叛亲
离，莫有固志，自古及今，未有亡征若此之甚。若六军
震曜，南临江、汉，吴会之域，必扶老携幼，以迎王师，必
然之理也。然兴动大众，犹有劳费，宜告喻威德，开示
仁信，始知顺附和同之利。相国参军事徐绍，水曹掾
孙彧，昔在寿春，并见掳获。绍本伪南陵督，才质开壮，
彧孙权支属，忠良见事。其遣绍南还，以彧为副，宣扬
国命，告喻吴人。诸所示语，皆以事实，若其觉悟，不损
征伐之计，盖庙胜长筭，自古之道也。其以绍兼散骑
常侍，加奉车都尉，封都亭侯。彧兼给事黄门侍郎，赐
爵关内侯。绍等所赐妾及男女家人在此者，悉听自
随，以明国恩，不必使还，以开广大信。”丙午，命抚军大
将军、新昌乡侯炎为晋世子。是岁，罢屯田官以均政
役，诸典农皆为太守，都尉皆为令长。劝募蜀人能内
移者，给廪二年，复除二十岁，安弥、福禄县各言嘉禾
生二年春二月甲辰，朐䏰县获灵龟以献，归之于相国
府。庚戌，以虎贲张修昔于成都驰马至诸营，言锺会
反逆，以至没身，赐修弟倚爵关内侯。夏四月，南深泽
县言甘露降。吴遣使纪陟、弘璆请和。五月，诏曰：“相国、
晋王诞敷神虑，光被四海。震燿武功，则威盖殊荒；流
风迈化，则旁洽无外。愍恤江表，务存济育，戢武崇仁，
示以威德，文告所加，承风向慕，遣使纳献，以明委顺，
方宝纤珍，欢以效意。而王谦让之至，一皆簿送，非所
以慰副初附，从其款愿也。孙皓诸所献致，其皆还送，
归之于王，以协古义。”王固辞乃止。又命晋王冕十有
二旒，建天子旌旗，出警入跸，乘金根车六马，备五时
副车，置旄头云䍐，乐舞八佾，设锺虡宫县。进王妃为
王后，世子为太子，王子、王女、王孙爵命之号如旧仪。
癸未，大赦。秋八月辛卯，相国晋王薨。壬辰，晋太子炎
绍封袭位，总摄百揆，备物典册，一皆如前。是月，襄武
县言有大人见三丈馀，迹长三尺二寸，白发，著黄单
衣，黄巾，柱杖呼民王始语云：“今当太平。”九月乙未，大
赦。戊午，司徒何曾为晋丞相。癸亥，以骠骑将军司马
望为司徒，征东大将军石苞为骠骑将军，征南大将
军陈骞为车骑将军。乙亥，葬晋文王。闰月庚辰，康居、
大宛献名马，归于相国府，以显怀万国，致远人之勋。
十二月壬戌，天禄永终，历数在晋。诏群公卿士，具仪
设坛于南郊，使使者奉皇帝玺绶，册禅位于晋嗣王，
如汉魏故事。甲子，使使者奉策。遂改次于“金墉城”而
终。馆于邺，时年二十。

《魏世谱》曰：封帝为陈留王。年五十八，太安元年崩，谥曰：“元皇帝。”

评曰：“古者以天下为公，唯贤是与。后代世位，立子以
适。若适嗣不继，则宜取旁亲明德，若汉之文、宣者，斯
不易之常准也。”明帝既不能然，情系私爱，抚养婴孩，
传以大器，托付不专，必参枝族，终于曹爽诛夷，齐王
替位。高贵公才慧夙成，好问尚辞，盖亦文帝之风流
也。然轻躁忿肆，自蹈大祸。陈留王恭己南面，辅宰统
政，仰遵前式，揖让而禅。遂飨封大国，作宾于晋，比之
山阳班，宠有加焉